Тэрарыстычныя акты 11 верасьня 2001 году

Тэрарыстычныя напады на Сусьветны гандлёвы цэнтар ды Пэнтагон — сэрыя тэрактаў 11 верасьня 2001 году на тэрыторыі ЗША, якая была зьдзейсьнена з дапамогай пілятаваных самалётаў. 19 зламысьнікаў набылі квіткі на 4 самалёты ўнутраных авіялініяў ЗША. Дапушчаюць, што была выкупленая таксама значная колькасьць месцаў у тых самалётах для памяншэньня колькасьці пасажыраў на борце з мэтай палягчэньня захопу самалёту. Пасьля захопу кантролю над самалётамі накіравалі іх на паказаныя аб’екты. Два зь іх разьбіліся аб хмарачосы-блізьняты Сусьветнага гандлёвага цэнтру ў Нью-Ёрку, трэці зьнішчыў частку Пэнтагона. Апошні, самалёт United Airlines 93, дзякуючы мужнаму супраціву пасажыраў не дасягнуў мэты і разьбіўся на полі ў штаце Пэнсыльванія прыкладна за 15 хвілін лёта да Вашынгтону. Дапушчаюць, што гэты самалёт павінен быў гахнуць па Белым Доме або Капітоліі. Гэты самалёт не дасягнуў мэты, калі пасажыры, якія даведаліся пра лёс іншых самалётаў, атакавалі выкрадальнікаў і давялі да катастрофы ў бязьлюдным месцы — урыўкі інфармацыі аб апошніх хвілінах той трагедыі паходзяць з тэлефонных гутарак пасажыраў і раскрыцьця інфармацыі «чорных скрынь» самалёту. На аснове запісаў тэлефонных гутарак і сьведчаньняў сваякоў і суразмоўцаў падзеі былі рэканструяваныя ў паўдакумэнтальным фільме «Палёт 93». Напады У аўторак 11 верасьня 2001 году, у 8:14 ранку 5 згоньнікаў, узброеныя нажамі, захапілі пасажырскі самалёт «Boeing 767» Амэрыканскіх авіялініяў, які ў 7:59 выляцеў рэйсам № 11 з Бостану (штат Масачусэтс) на Лос-Анджэлес (штат Каліфорнія). У 8:46 іншыя 5 згоньнікаў, таксама ўзброеныя нажамі, захапілі «Boeing 767» Аб’яднаных авіялініяў, які ў 8:14 вылецеў рэйсам № 175 з Бостану на Лос-Анджэлес. У 8:54, праз 8 хвілінаў пасьля разьбіцьця першага самалёта ў Нью-Ёрку, 5 іншых згоньнікаў з нажамі захапілі пасажырскі самалёт «Boeing 757» Амэрыканскіх авіялініяў, які ў 8:20 выляцеў рэйсам № 77 з Вашынгтонскага лётнішча імя Джона Далеса (Лаўдэнская акруга, штат Вірджынія) на Лос-Анджэлес. У 9:28, праз 25 хвілінаў пасьля разьбіцьця 2-га самалёта ў Нью-Ёрку, 4 згоньнікі з нажамі захапілі «Boeing 757» Аб’яднаных авіялініяў, які ў 8:42 вылецеў рэйсам № 93 зь Ньюарку (штат Нью-Джэрзі) на Сан-Францыска (штат Каліфорнія). У 8:46:40 ранку (15:46:40 у Беларусі), 5 згоньнікаў сутыкнулі пасажырскі самалёт «Boeing 767» (рэйс № 11) з паўночным 110-павярховым хмарачосам Сусьветнага гандлёвага цэнтру (СГЦ) на востраве Мангэтане ў Нью-Ёрку (ЗША). У 9:03, праз 17 хвілінаў, іншыя 5 згоньнікаў сутыкнулі 2-і «Boeing 767» (рэйс № 175) з паўднёвым хмарачосам СГЦ. У 9:37, яшчэ праз 34 хвіліны, 5 іншых згоньнікаў абрушылі пасажырскі самалёт «Boeing 757» (рэйс № 77) на заходняе крыло Пэнтагону ў Вашынгтоне, дзе месьцілася Міністэрства абароны ЗША. У 9:42 Фэдэральнае кіраўніцтва лётніцтвам ЗША загадала прызямліцца ўсім цывільным самалётам у мацерыковых землях ЗША і забараніла замежныя палёты ў ЗША на 3 дні. У выніку міжнародныя палёты ў ЗША перанакіравалі ў Канаду і Мэксыку. У 9:59 паўднёвы 110-павярховы хмарачос СГЦ абрушыўся пасьля 56-хвіліннага пажару ў выніку сутыкненьня з самалётам вагой больш за 80 тонаў і выбуху яго паліва. У 10:03 4 згоньнікі разьбілі другі «Boeing 757» (рэйс № 93) на полі ў Самэрсэцкай акрузе на паўднёвым захадзе штату Пэнсыльванія, бо бойка з пасажырамі замінула даляцець да Вашынгтону. У 10:28 паўночны хмарачос СГЦ абрушыўся пасьля пажару, які доўжыўся гадзіну і 42 хвіліны. Частка яго абломкаў упала на 7-ы корпус СГЦ. У 17:21 47-павярховы будынак 7-га корпуса СГЦ абваліўся ў выніку амаль 7-гадзіннага пажару. Крыніцы Вонкавыя спасылкі National Commission 9/11 (анг.) The September 11 Digital Archive (анг.) 9/11 Newspaper archive (анг.) Архіўная копія In Memoriam: September 11, 2001 (анг.) Архіўная копія Missing Doctor Added to List of 9/11 Victims. Associated Press. July 2008.